Fondurile europene au un rol esenţial în dezvoltarea României, CEC Bank finanţând, de la demararea Exerciţiului Financiar 2007-2013 şi până în prezent, peste 3.000 proiecte investiţionale, a declarat Ramona Ivan, Director Relaţii cu Instituţii Naţionale şi Internaţionale în cadrul CEC Bank, cu ocazia Zilei Europei, se arată într-un comunicat al CEC Bank, remis redacţiei.
CEC Bank a acordat în perioada 2007-2024 un număr de 3.243 de credite pentru finanţarea proiectelor cu componentă nerambursabilă, cu o valoare totală de 9,4 miliarde de lei. Proiectele finanţate au avut o componentă de grant în valoare de 22,3 miliarde de lei, potrivit sursei.
Dacă analizăm structura acestor credite, observăm că principalele finanţări au fost acordate în cadrul programelor de finanţare rurală (PNDR şi POPAM) cu un număr de 2.140 proiecte şi o valoare cumulată a finanţării de 3,5 miliarde de lei, urmate de programul operaţional regional (POR) cu 612 proiecte finanţate, cu o valoare cumulată de 2,75 miliarde de lei, arată datele comunicatului.
În cadrul acestor finanţări, un număr de 521, cu o valoare cumulată de 2,7 miliarde de lei, au fost finanţări acordate autorităţilor administraţiei publice locale (AAPL), în vederea implementării unor proiecte cu impact asupra comunităţilor respective, iar un număr de 2.722 credite cu o valoare cumulată de 6,7 miliarde de lei au fost acordate companiilor, în vederea dezvoltării proiectelor investiţionale propuse de acestea, informează sursa.
"CEC Bank a finanţat proiecte eligibile care au generat valoare adăugată semnificativă pentru dezvoltarea industriei, agriculturii şi infrastructurii rurale, reabilitării infrastructurii urbane, reabilitării reţelelor de apă şi canalizare şi altele", a adăugat Ramona Ivan, potrivit comunicatului.
Totodată, CEC Bank îşi reafirmă angajamentul pe termen lung faţă de economia românească, fiind implicată în derularea tuturor programelor guvernamentale. De exemplu, în cadrul ediţiilor anterioare ale programului IMM Invest, CEC Bank a acordat aproximativ 7.200 de finanţări în valoare cumulată de peste 7 miliarde de lei. Acest program îşi propune sprijinirea antreprenorilor în obţinerea finanţărilor necesare pentru depăşirea dificultăţilor economice actuale, amplificate în ultima perioadă de invazia Rusiei asupra Ucrainei, arată datele CEC Bank.